My pa het in die omgewing van Vanwyksvlei sy eerste jare deurgebring, sy pa (Oupa Jan) was 'n trekboer. Dit was in die jare 1919 tot sowat 1925.
My pa was sowat 9 jaar oud toe hy vir die eerste maal skool toe is. Dit was op Vanwyksvlei. Sy oom, Lodewyk Bruwer het op Hartogskloof geboer en my pa het vertel dat Oupa Jan iewers in die klip koppies op Hartogskloof my pa se handafdruk met 'n stuk yster afge-ets het sy naam daarby gesit het.
My pa was Johann Wilhelm Bruwer en ek wil graag eendag dit op Hartogskloof gaan soek.
Oupa Jan het later op Geluk, tussen Brandvlei en Williston gaan boer. My pa het sy skool verder voortgesit op Brandvlei en toe Boys High.
Posted by VDS Brink at 4:26 AM No comments:
Ek het vanoggend die allerwonderlikste 'ding' ontdek: die webblad oor Vanwyksvlei! Sal vanaand as ek by die huis is hopelik rustig kan lees aan almal se stories.
Ja, ek was die skoolhoof se dogter ... Ons het in Oktober 1957 in Vanwyksvlei aangekom (ek was toe in Sub A) en daar gewoon tot April 1962. My broer, Kosie is daar gebore in 1958.
Die 'vloek' van die familie rus op my want ek is ook 'n onderwyser - Wiskunde. Woon tans in Houtbaai waar ek skoolhou by die International School of Hout Bay - 'n wêreld verwyderd van Vanwyksvlei met die bloekombome op die skoolgrond (seker nie meer daar nie?)
Dis so lekker om name te sien van mense wat ek goed kan onthou: Stompie Burger, Johan Joubert, Philip Burger, Miemie van Wyk, Van der Spuy Brink, Annien Pieters, ens.
Dit voel vir my asof ek 'n geskenksak gekry het vol van lekker dinge, en dis nog nie eens Kersfees nie! Ek het nogal so in my agterkop begin beplan aan 'n moontlike kuier op Vanwyksvlei gedurende die Desember-vakansie, want ek smag na die wye oop vlaktes van die Karoo met sonbesies in die dag en baie sterre in die aand. Ek het glad nie geweet van die kerk se eeufees nie...
Ek dink nie ek het veel foto's van die tyd wat ons daar gewoon het nie, behalwe die ene wat reeds êrens op die webblad verskyn van die Krynauw-gesin; geneem in die pastorie se tuin, net voordat ons weg is.
Maar die herinneringe... genoeg om 'n boek te skryf!
Sal later weer klets en wil graag kontak maak met enigeen wat my nog kan onthou.
Posted by VDS Brink at 2:23 AM No comments:
Ek is bly vir die nuus wat ek kan lees wat Vanwyksvlei betref.
Ek het opgegroei in die plek.
Soutbosse, driedoring, gannabos, ysterdoring.
Dankie aan Andre Oberholzer vir so 'n goeie projek.Jy sal my seker nie meer onthou nie.My noemnaam is Stokes.Ons twee het altyd baie saam gespeel.
Vanwyksvlei bly maar mooi.
Posted by VDS Brink at 6:23 AM No comments:
Philip De Bruyn (Flippie)
Ek het my laerskool dae by tannie" Breggie" loseer, ons was n hele paar my suster Rulene, Pienkies Blaauw , Matie le Roux kan nie almal onthou maar dit was lekker!
Johan Mans het langs ons gebly, ons het altyd klei-lat gegooi teen die koshuis kinders en geswem in die voor.
Ek kan eendag onthou hoe ons n muishond by tant Breggie se hoenders moes jaag en dit vir Matie natgemaak het en het hy gestink, dankie vir Dettol in die bad het dit beter gegaan.
Ai hy het ook nog die kerkklok gelui en toe haak die hakie onder by die ketting sy broek en skeur dit net voor die kerk begin en moes eers 'n ander broek gaan aantrek.
Ons het ook lekker kwepers gaan steel, kan nie meer onthou by wie.
Ek het nog baie stories maar los vir later.
My Pa is verlede jaar 22Mei 2011 oorlede, en ons gaan nog gereeld plaas toe (Nieuwedam).
Ma Liena bly op Upington maar ai sy is n traveller nou!
Ek woon ook op Upington ('n Elektrisiën)
En as ek in dorp kom gaan groet ek altyd vir Tant Breggie, wat 'n wonderlikke mens !
Flippie De Bruyn
Posted by VDS Brink at 7:23 AM No comments:
Ek is Tollie Burger en het regte name vir die wat nie weet nie. Carel Johannes.
VDS en Annien, hierdie webtuiste is die beste ding sedert KFC. Hou so aan. Die oud VWV'S, komaan manne en meisies. Help met bydraes.Die vloedgolf van herinneringe laat man skoon nostalgies voel as jy die bydraes lees. Soveel mooi stories ens.
Het op Vanwyksvlei skool gegaan tot std 5. 1964. Daarvandaan Pretoria toe na Prinshofskool vir swaksiendes. Matriek 1969. Begin in 1970 by Eskom te werk in die kommunukasie bedryf en het dit vir die grootste deel van my loopbaan gedoen. Tree einde Maart 2012 af weens mediese ongeskiktheid. Was getroud met Joy Du Toit, geen kinders en sy is hemel toe op 15 Mei 2011.
Posted by VDS Brink at 5:22 AM No comments: